Studentene ved Universitetet arrangerte karnevalsfester i Gamle Logen fra 1853. Ti år senere startet Kunstnerforeningen årlige karnevalsfeiringer (første gang 26. februar 1863). Både Edvard Grieg og Johan Svendsen skrev egne komposisjoner tilegnet karnevalet (Grieg fra Karnevalet Op. 19 nr 3 1863, Norsk Kunstnerkarneval av Johan Svendsen Op 14 1874, Svendsens Festpolonese Op 12, 1873, Karneval i Paris 1872). I 1914 var hele 1 200 deltagere i Gamle Logens store sal. Etter 1919 ble karneval avholdt på Grand hotell. Karnevalet i 1931 var på Bristol, og i 1932 var det tilbake på Grand med tema «Kongressen danser». I den nye krisetid på 1930-tallet sluknet karnevalsgleden.